ระเบียบการรถไฟแห่งประเทศไทยระเบียบการรถไฟแห่งประเทศไทยฉบับที่ ๑.๒ว่าด้วยลูกจ้างเฉพาะงานของการรถไฟแห่งประเทศไทย[๑] โดยที่เห็นสมควรปรับปรุงระเบียบเกี่ยวกับการจ้างลูกจ้างเฉพาะงานเสียใหม่และจัดหมวดหมู่เพื่อสะดวกแก่การปฏิบัติและอ้างอิงฉะนั้น อาศัยอำนาจตามความในมาตรา ๓๕ (๒) แห่งพระราชบัญญัติการรถไฟแห่งประเทศไทยพ.ศ. ๒๔๙๔ จึงวางระเบียบเกี่ยวกับลูกจ้างเฉพาะงานของการรถไฟแห่งประเทศไทยไว้ดังต่อไปนี้ข้อ ๑ ระเบียบนี้เรียกว่า ระเบียบการรถไฟแห่งประเทศไทยฉบับที่ ๑.๒ ว่าด้วยลูกจ้างเฉพาะงานของการรถไฟแห่งประเทศไทยข้อ ๒ ให้ใช้ระเบียบนี้ตั้งแต่วันที่ ๑กุมภาพันธ์ พ.ศ. ๒๕๔๕ เป็นต้นไปข้อ ๓ ให้ยกเลิก(๑) ระเบียบการ ฉบับที่ ๑๐๘ว่าด้วยระเบียบเกี่ยวกับการทำงานของลูกจ้างเฉพาะงาน ลงวันที่ ๒๔ เมษายน ๒๕๓๓(๒) คำสั่งทั่วไป ที่ บภบ. ๘๕/๒๕๓๓ เรื่องให้ใช้หนังสือสัญญาจ้างแรงงานสำหรับลูกจ้างเฉพาะงาน ลงวันที่ ๙ เมษายน ๒๕๓๓บรรดาระเบียบ คำสั่งใดในส่วนที่มีกำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนหมวด๑คุณสมบัติทั่วไป ข้อ ๔ ลูกจ้างเฉพาะงานจะต้องมีคุณสมบัติทั่วไปดังนี้(๑) อายุไม่ต่ำกว่า ๑๘ ปีบริบูรณ์ และไม่เกิน ๖๐ ปีบริบูรณ์(๒)เป็นผู้เลื่อมใสในการปกครองระบอบรัฐธรรมนูญด้วยความบริสุทธิ์ใจ(๓) ต้องมีร่างกายสมบูรณ์ตามประสงค์ของการรถไฟแห่งประเทศไทย(๔) ไม่เป็นผู้บกพร่องในศีลธรรมอันดี(๕)มีคุณวุฒิจบการศึกษาไม่ต่ำกว่าประโยคประถมศึกษาหรือเทียบเท่า(๖)ไม่เคยถูกลงโทษไล่ออก ตามระเบียบหรือข้อบังคับของการรถไฟฯในการจ้างลูกจ้างเฉพาะงานให้ใช้แบบสัญญาจ้างแรงงานที่แนบท้ายระเบียบนี้ส่วนลูกจ้างเฉพาะงานที่จ้างในกรณีฉุกเฉินหรือจำเป็นเร่งด่วนให้จ้างตามเวลาที่จำเป็นโดยไม่ต้องมีคุณสมบัติดังกล่าวได้เมื่อมีการจ้างกรณีนี้เกิดขึ้นให้ผู้ที่สั่งจ้างเสนอรายงานชี้แจงเหตุผลให้ผู้บังคับบัญชาทราบตามลำดับชั้นจนถึงผู้อำนวยการฝ่าย/หัวหน้าสำนักงานต้นสังกัดอย่างช้าไม่เกินวันรุ่งขึ้นหมวด๒ค่าจ้าง ข้อ ๕ ค่าจ้างของลูกจ้างเฉพาะงานให้กำหนดเป็นรายวันหรือรายชั่วโมงตามอัตราที่จะได้ตกลงกันในสัญญาจ้างแรงงานหมวด๓วันทำงาน เวลาทำงาน ข้อ ๖ วันทำงาน เวลาทำงานและวันหยุดประจำสัปดาห์ ให้เป็นไปตามที่กำหนดไว้ในสัญญาจ้างแรงงานหมวด๔ระเบียบวินัย ข้อ ๗ลูกจ้างเฉพาะงานต้องรักษาไว้ซึ่งระเบียบวินัยโดยเคร่งครัด ผู้ใดฝ่าฝืนให้ถือว่าผู้นั้นกระทำผิดวินัยจักต้องได้รับโทษข้อ ๘ระเบียบวินัยซึ่งลูกจ้างเฉพาะงานจักต้องรักษาไว้ มีดังนี้(๑)ต้องสนับสนุนการปกครองระบอบรัฐธรรมนูญด้วยความบริสุทธิ์ใจ(๒)ต้องเชื่อฟังคำสั่งและต้องปฏิบัติตามคำสั่งของผู้บังคับบัญชาที่สั่งในหน้าที่โดยชอบด้วยกฎหมายถ้าไม่เห็นพ้องด้วยคำสั่งนั้นจะเสนอความเห็นทัดทานเป็นหนังสือก็ได้ แต่ต้องเสนอโดยด่วนภายใน๓ วัน และถ้าผู้บังคับบัญชามิได้ถอนคำสั่งนั้นผู้อยู่ใต้บังคับบัญชาต้องปฏิบัติตาม ในระหว่างที่ผู้บังคับบัญชายังมิได้ถอนคำสั่งนั้นให้ถือปฏิบัติตามที่สั่งการไว้ไปก่อนในการปฏิบัติหน้าที่การงานห้ามมิให้กระทำการข้ามสายการบังคับบัญชา เว้นแต่จะได้รับอนุญาตเป็นพิเศษ(๓)ต้องตั้งใจปฏิบัติหน้าที่การงานด้วยความระมัดระวังและอดทน เพื่อให้เกิดผลดีหรือความก้าวหน้าแก่การงาน(๔) ต้องปฏิบัติหน้าที่การงานด้วยความซื่อสัตย์สุจริตห้ามมิให้รายงานเท็จต่อผู้บังคับบัญชาและห้ามมิให้อาศัยอำนาจหน้าที่การงานไม่ว่าจะเป็นโดยทางตรงหรือทางอ้อม เพื่อหาผลประโยชน์ให้แก่ตนเองหรือผู้อื่น(๕) ต้องอุทิศเวลาของตนให้แก่กิจการรถไฟแห่งประเทศไทยจะละทิ้งหน้าที่การงานโดยไม่ได้รับอนุญาตจากผู้บังคับบัญชาไม่ได้(๖) ต้องรักษาชื่อเสียงมิให้ขึ้นชื่อว่าเป็นผู้ประพฤติชั่วห้ามมิให้ประพฤติตนเป็นคนเสเพล เสพเครื่องดองของเมาจนไม่สามารถครองสติได้มีหนี้สินรุงรังหมกมุ่นในการพนันเป็นอาจิณ กระทำความผิดอาญาหรือการอื่นใดซึ่งอาจทำให้เสียหายเกียรติศักดิ์แห่งตำแหน่งหน้าที่(๗) ต้องสุภาพเรียบร้อยต่อผู้บังคับบัญชาและประชาชนห้ามมิให้ดูหมิ่นเหยียดหยามบุคคลใด ๆ (๘)ต้องถือปฏิบัติตามแบบธรรมเนียมของกิจการรถไฟแห่งประเทศไทย(๙) ต้องรักษาความสามัคคีซึ่งกันและกันหรือจะทะเลาะวิวาทกันในที่ทำงานบ้านพักหรือบริเวณพื้นที่ของการรถไฟแห่งประเทศไทยไม่ได้เป็นอันขาด(๑๐) ต้องช่วยเหลืออำนวยความสะดวกในหน้าที่การงานและเมื่อทางการต้องการความช่วยเหลือแล้วจะหลีกเลี่ยงหรือบิดพลิ้วมิได้(๑๑)ต้องร่วมมือกันขจัดอุปัทวเหตุหรือเหตุการณ์ร้ายอันจะพึงเกิดขึ้น หรือได้เกิดขึ้นแก่กิจการรถไฟแห่งประเทศไทย(๑๒) ต้องรักษาเครื่องมือเครื่องใช้ทุกสิ่งทุกอย่างที่ได้รับมอบให้ใช้ในกิจการประจำตัวห้ามมิให้นำเครื่องมือเครื่องใช้นั้นไปใช้เป็นประโยชน์ส่วนตัวหรือเพื่อประโยชน์ของผู้อื่น(๑๓)ต้องรักษาความลับในหน้าที่การงานและกิจการของการรถไฟแห่งประเทศไทยหมวด๕การลงโทษ ข้อ ๙ เมื่อลูกจ้างเฉพาะงานกระทำผิดวินัยอย่างร้ายแรงให้ลงโทษไล่ออกข้อ ๑๐ ลูกจ้างเฉพาะงานผู้ใดกระทำผิดวินัยแต่มีเหตุอันควรปราณี หรือในกรณีกระทำผิดนั้นเป็นความผิดเล็กน้อยและลูกจ้างเฉพาะงานผู้นั้นมีความประพฤติดีขยันหมั่นเพียร ผู้บังคับบัญชาจะลงโทษพักงานแทนก็ได้ข้อ ๑๑ การลงโทษพักงานจะกระทำได้เพียงครั้งเดียวไม่เกิน ๗ วัน โดยไม่ได้รับค่าจ้างหมวด๖วันลาและหลักเกณฑ์การลา ข้อ ๑๒ลูกจ้างเฉพาะงานมีสิทธิลาป่วยเพื่อหยุดพักรักษาตัวได้ในปีหนึ่งไม่เกิน๓๐วันทำงานการลาป่วยตั้งแต่ ๓ วันขึ้นไปจะต้องแสดงใบรับรองแพทย์แผนปัจจุบันชั้นหนึ่งถ้าไม่อาจหาแพทย์แผนปัจจุบันชั้นหนึ่งได้ให้ชี้แจงให้ผู้บังคับบัญชาทราบข้อ ๑๓ลูกจ้างเฉพาะงานผู้ใดจะลาหยุดงานเพื่อรักษาตัวเมื่อมีอาการป่วยต้องเสนอหรือจัดส่งใบลาในวันที่ลาเว้นแต่อาการป่วยนั้นไม่สามารถลงนามในใบลาได้ หรือไม่สามารถแจ้งป่วยได้เมื่อสามารถลงนามหรือแจ้งป่วยได้แล้ว ให้รีบเสนอหรือจัดส่งใบลาหรือแจ้งโดยเร็วหมวด๗การเลิกจ้าง ข้อ ๑๔ ลูกจ้างเฉพาะงานต้องออกจากงานเมื่อ(๑) ตาย(๒) ลาออก(๓) ถูกไล่ออก(๔) ประพฤติผิดสัญญาจ้างแรงงาน(๕) ครบกำหนดตามสัญญาจ้างแรงงาน(๖) ขาดคุณสมบัติตามข้อ ๔กรณีตาม (๒)จะต้องยื่นใบลาออกเป็นหนังสือต่อผู้บังคับบัญชาล่วงหน้าไม่น้อยกว่า ๑๐ วันก่อนวันที่จะขอลาออก และต้องได้รับอนุญาตจากผู้บังคับบัญชาซึ่งมีอำนาจก่อน จึงจะถือว่าลาออกจากงานตามคำสั่งหมวด๘การร้องทุกข์ ข้อ ๑๕ลูกจ้างเฉพาะงานผู้ใดไม่เห็นพ้องด้วยกับคำสั่งของผู้บังคับบัญชาที่สั่งโดยชอบให้ทำหนังสือเสนอความเห็นทัดทานภายใน ๓ วัน และต้องปฏิบัติตามคำสั่งไปก่อนถ้าผู้บังคับบัญชามิได้ถอนคำสั่งนั้น ผู้นั้นต้องปฏิบัติตามและให้ถือเป็นที่สุดประกาศ ณ วันที่ ๗ มกราคม พ.ศ. ๒๕๔๕สราวุธ ธรรมศิริผู้ว่าการรถไฟแห่งประเทศไทยเพ็ญพร/พิมพ์/แก้ไข๒ ธันวาคม ๒๕๔๕อารยา/แก้ไข๑๕ กรกฎาคม ๒๕๕๑จุฑามาศ/ปรับปรุง๑๕ กันยายน ๒๕๕๗[๑] ราชกิจจานุเบกษา เล่ม ๑๑๙/ตอนพิเศษ ๕๕ ง/หน้า ๓๗/๒๑ มิถุนายน ๒๕๔๕